Gewilde Afrikaanse musiekgroep se paaie skeiNRG is die nuwelinge op hierdie week se Top 20. Foto: Facebook. NRG se stoom is op. Die gewilde Afrikaanse musiekgroep het Vrydag aangekondig hul paaie gaan skei. Die groep, wat bestaan het uit Christian Botha, Abel Knobel en Stephan van Huyssteen, maak sedert 2011 musiek en is bekend vir hul energieke en elektro-pop klank. Die groep het in ŉ verklaring gesê hulle het as trio besluit om halt te roep omdat elkeen aan sy eie loopbaan wil begin werk. “Ons het elkeen ander sterk talente wat ons graag verder wil ontwikkel en bevorder,” het hulle gesê. Hulle gaan egter nie ophou musiek maak nie. “Elkeen van ons is solo-kunstenaars in eie reg met baie uiteenlopende style, elk met hul eie mark en potensiaal, wat ons graag verder wil ontwikkel. Dit was ’n fantastiese pad tot hier toe en daarvoor is ons onbeskryflik dankbaar, maar wat nou voorlê is vir elkeen van ons selfs meer opwindend.” Die lede van die voormalige groep raai aanhangers aan om steeds elkeen se individuele Facebook-blaaie dop te hou vir nuwe vrystellings en verrassings.